«Խոյեցի ենք մենք, տղա ջան, մեր ապուպապերը 1828թ. Խոյից եկել են ու հաստատվել այստեղ։ Ասում են՝ սկզբում 28 ընտանիք է եղել, իսկ հիմա, ինչպես տեսնում ես, մեծ գյուղ ենք։ Մոտ 4500 բնակչություն ունենք»,- պատմության ուսուցչի նման, ասես դպրոցում, Ոսկեվազը ներկայացնում է Գուրգեն Խաչատրյանը, որ վեցերորդ տասնամյակն է շուտով բոլորելու։ Իսկ նրա համագյուղացի Գուրգեն Ավետիսյանը, որ իսկապես ուսուցիչ է եղել ժամանակին, լրացնում է. «Ինչպես մեր հայրերն ու պապերը, մենք էլ տասնամյակներով զբաղվել ենք այգեգործությամբ։ Մեր նախնիները Խոյից գաղթելով ու հաստատվելով այստեղ, հիմնել են խաղողի այգիներ, ստեղծել են հանրահայտ «Ոսկեվազ» գինին, որի անունը տարածվել է ողջ աշխարհում»։